text: তৃতীয় দফা রিমান্ডে পরীমনি 'গুরুত্বপূর্ণ' তথ্য দিয়েছেন - CoxsbazarNEWS.Com - CBNCoxsbazarNEWS.Com – CBN
  তৃতীয় দফা রিমান্ডে পরীমনি 'গুরুত্বপূর্ণ' তথ্য দিয়েছেন
  প্রকাশ: ২১ আগস্ট, ২০২১ ০৫:১৫
  অনলাইন ডেস্ক ॥ মাদক মামলার তদন্ত শেষ না হওয়া পর্যন্ত নায়িকা পরীমনিকে কারাগারে আটক রাখার আবেদন করেছেন তদন্ত কর্মকর্তা সিআইডি পুলিশ পরিদর্শক কাজী গোলাম মোস্তফা।
  আজ শনিবার (২১ আগস্ট) বেলা সাড়ে ১১টার পর পরীমনিকে সিআইডি কার্যালয়ে থেকে রিমান্ড শেষে আদালতের হাজত খানায় আনা হয়।
  আটক রাখার আবেদনে পরিদর্শক কাজী গোলাম মোস্তফা বলেন, মাদকদ্রব্য নিয়ন্ত্রণ আইনে করা মামলায় তৃতীয় দফা রিমান্ডে পরীমনি 'গুরুত্বপূর্ণ' তথ্য দিয়েছেন। তাই এ আসামিকে কারাগারে আটক রাখা প্রয়োজন। জামিনে মুক্তি পেলে পালাতে পারেন।
  এর আগে বৃহস্পতিবার (১৯ আগস্ট) ঢাকা মহানগর হাকিম আতিকুল ইসলাম পরীমনির এক দিনের রিমান্ড মঞ্জুর করেন। গত ১৩ আগস্ট ছয়দিনের রিমান্ড শেষে পরীমনি ও তার সহযোগী দিপুকে আদালতে হাজির করা হয়েছিল। এরপর মামলার তদন্ত শেষ না হওয়া পর্যন্ত তাকে কারাগারে আটক রাখার আবেদন করেন সিআইডির পরিদর্শক গোলাম মোস্তফা।